Fi stqarrija jinsistu li l-mod kif instabu l-irjus jindika li dawn kienu riżultat ta’ xi attività illegali jew serq mill-fish farms Il-Federazzjoni Maltija għall-Produtturi tal-Akwakultura qed tiċħad li l-irjus tat-tonn li dehru fuq wiċċ il-baħar fil-limiti tal-bajja ta’ San Tumas huma riżultat tal-attivita taghhom. Fi stqarrija, il-Federazzjoni saħqet li kitbet lill-Aġent Direttur tad-Dipartiment tas-Sajd u l-Akwakultura u talbitu biex jinvestiga dan il-każ, għax fi kliemha, “hemm raġuni biżżejjed għalxiex wieħed jaħseb li dawn l-irjus kienu riżultat ta’ xi attività illegali li ġejja minn serq direttament ta’ ħut mill-gaġeg tat-tonn jew inkella konsegwenza ta’ sajd illegali mill-ibħra tal-madwar.” Il-Federazzjoni spjegat li l-irjus li nstabu kienu fi stat qawwi ta’ dekompożizzjoni u marbutin ma’ baga. “Għandu jingħad li dawn l-irjus huma riżultat ta’ qabdiet illegali ta’ ħut li tnaddfu fuq il-baħar biex tiġi evitata kull forma ta’ preservazzjoni ta’ evidenza,” tkompli l-istqarrija. Hija ħeġġet lid-Dipartiment biex permezz l-uffiċjali tiegħu tal-infurzar juża l-mezzi kollha a biex jassigura li l-kummerċjalizazzjoni ta’ ħut illegali fuq l-art jiġi projbit u ppenalizat kif titlob il-liġi kif ukoll biex tkun imħarsa saħħet il-bniedem permezz tat-traċċabilità tal-ħut,” temmet tisħaq il-Federazzjoni.